L-FAA tressaq appell kontra d-deċiżjoni li tiġi kummerċjalizzata iż-żona tad-Dwejra f'Għawdex L-NGO ambjentali Flimkien għal Ambjent Aħjar (FAA) ressqet appell kontra d-deċiżjoni tal-Kummissjoni tal-Awtorità tal-Ippjanar li tippermetti l-kummerċjalizzazzjoni ta' 'boathouse' madwar id-daħla tad-Dwejra f'San Lawrenz, Għawdex. L-FAA ddeskrivit din id-deċiżjoni bħala, 'bla preċedent' u skonthom "il-permess ta' attività kummerċjali fi ħdanha se jhedded is-sbuħija naturali ta' din iż-żona protetta." Is-sit huwa kklassifikat bħala żona b'valur għoli tal-pajsaġġ u jaqa wkoll fis-sit ta' San Lawrenz Natura 2000. Fl-istadju ta' konsulenza l-ERA kienet iddikjarat li l-iżvilupp kien ta' tħassib ambjentali filwaqt li kienet hi stess li qalet, "kieku din l-applikazzjoni tiġi approvata, din toħloq skuża għal aktar interventi fuq il-post inkluż; żviluppi ta' ħwienet u ristoranti." "It-tħassib tal-ERA ġie kompletament injorat mill-Kummissjoni ta’ l-Ippjanar," qalet l-FAA. L-Għaqda ambjentali nnutat ukoll li din id-deċiżjoni tmur kontra l-pożizzjoni preċedenti tal-Awtorità tal-Ippjanar meta kienet opponiet applikazzjoni simili f'Ħondoq, Għawdex, "Il-FAA ssostni li l-istess loġika kellha tiġi applikata wkoll f'dan il-każ."